CELEX: 32016D0714
Language: fi
Date: 2016-05-11 00:00:00
Title: Komission täytäntöönpanopäätös (EU) 2016/714, annettu 11 päivänä toukokuuta 2016, Alankomaiden biosidivalmisteiden VectoBacWG ja Aqua-K-Othrine saataville asettamisen markkinoilla ja käytön osalta toteuttamien toimenpiteiden jatkamisesta Euroopan parlamentin ja neuvoston asetuksen (EU) N:o 528/2012 55 artiklan 1 kohdan mukaisesti (tiedoksiannettu numerolla C(2016) 2682)

13.5.2016   
            
            
               FI
            
            
               Euroopan unionin virallinen lehti
            
            
               L 125/14
            
         KOMISSION TÄYTÄNTÖÖNPANOPÄÄTÖS (EU) 2016/714,
   annettu 11 päivänä toukokuuta 2016,
   Alankomaiden biosidivalmisteiden VectoBacWG ja Aqua-K-Othrine saataville asettamisen markkinoilla ja käytön osalta toteuttamien toimenpiteiden jatkamisesta Euroopan parlamentin ja neuvoston asetuksen (EU) N:o 528/2012 55 artiklan 1 kohdan mukaisesti
   
      
         (tiedoksiannettu numerolla C(2016) 2682)
      
   
   (Ainoastaan hollanninkielinen teksti on todistusvoimainen)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1), jäljempänä ’asetus’, ja erityisesti sen 55 artiklan 1 kohdan,
   sekä katsoo seuraavaa:
   
               (1)
            
            
               Alankomaat hyväksyi 7 päivänä lokakuuta 2015 asetuksen 55 artiklan 1 kohdan mukaisesti päätöksen sallia tilapäisesti 1 päivään marraskuuta 2015 asti biosidivalmisteiden VectoBacWG ja Aqua-K-Othrine saataville asettamisen markkinoilla ja käytön invasiivisten eksoottisten hyttyslajien Aedes albopictus ja Aedes japonicus, jäljempänä ’hyttyslajit’, toukkien ja aikuisten yksilöiden torjumiseksi sertifioitujen toimijoiden toimesta. Hyttyskauden päätyttyä ei ollut syytä pitää lupaa voimassa talvikauden aikana. Alankomaat ilmoitti viipymättä komissiolle ja muille jäsenvaltioille toimistaan ja niiden perusteluista asetuksen 55 artiklan 1 kohdan toisen alakohdan mukaisesti.
            
         
               (2)
            
            
               VectoBacWG sisältää tehoainetta Bacillus thuringiensis subsp. israelensis serotyyppi H14, kanta AM65-52, jäljempänä ’Bacillus thuringiensis israelensis’, ja Aqua-K-Othrine sisältää tehoaineena deltametriiniä; molempia tehoaineita käytetään valmisteryhmässä 18, siten kuin se on määritelty asetuksen liitteessä V. Alankomaiden toimittamien tietojen mukaan tilapäinen toimenpide oli tarpeen kansanterveyden suojelemiseksi, koska kyseiset hyttyset, joita on tavattu Alankomaissa autonrengaskauppaa harjoittavien yritysten tiloissa, hautausmailla ja siirtolapuutarhoissa, voivat levittää trooppisia tauteja, kuten denguekuumetta ja Chikungunya-tautia. Niiden mahdollinen leviäminen olisi estettävä mahdollisimman tehokkaasti ja mahdollisimman varhaisessa vaiheessa.
            
         
               (3)
            
            
               Komissio vastaanotti 12 päivänä tammikuuta 2016 Alankomaiden pyynnön, joka koski päätöstä toimenpiteen jatkamiseksi asetuksen 55 artiklan 1 kohdan kolmannen alakohdan mukaisesti. Pyynnön perusteeksi esitettiin riski siitä, ettei Alankomaissa olisi muutoin käytettävissä sopivia vaihtoehtoisia tuotteita tauteja levittävien hyttysten torjuntaan 1 päivänä huhtikuuta 2016, jolloin uuden hyttyskauden odotetaan alkavan.
            
         
               (4)
            
            
               Molemmat tehoaineet, Bacillus thuringiensis israelensis ja deltametriini (EY-numero 258-256-6, CAS-numero 52918-63-5), arvioitiin 14 päivänä toukokuuta 2000 jo markkinoilla olevien tehoaineiden järjestelmällistä tutkimista koskevan työohjelman mukaisesti, kuten asetuksen 89 artiklassa säädetään.
            
         
               (5)
            
            
               Molempien tehoaineiden hyväksymisen jälkeen esitettiin Kreikassa ja Ranskassa asetuksen 89 artiklan 3 kohdan toisen alakohdan mukaisesti ensimmäiset lupahakemukset biosidivalmisteiden VectoBacWG ja Aqua-K-Othrine hyväksymiseksi; hakemusten arviointi jatkuu edelleen. Vastavuoroista peräkkäistä tunnustamista Alankomaissa asetuksen 33 artiklan mukaisesti koskevia hakemuksia odotetaan jätettävän heti kun Kreikka ja Ranska ovat myöntäneet luvat.
            
         
               (6)
            
            
               Euroopan tautienehkäisy- ja -valvontakeskus toteaa, että hyttysten maailmanlaajuinen leviäminen erityisesti ihmisen toiminnan kautta on ollut hälyttävää ja siitä saattaa kehittyä vakava terveysuhka.
            
         
               (7)
            
            
               Odotettaessa että biosidivalmisteille VectoBacWG ja Aqua-K-Othrine myönnetään lupa Alankomaissa asetuksen 33 artiklan mukaisesti on aiheellista sallia, että Alankomaat jatkaa väliaikaisen toimenpiteen soveltamista yhteensä enintään 550 päivän ajan.
            
         
               (8)
            
            
               Tässä päätöksessä säädetyt toimenpiteet ovat pysyvän biosidivalmistekomitean lausunnon mukaisia,
            
         ON HYVÄKSYNYT TÄMÄN PÄÄTÖKSEN:
   1 artikla
   Alankomaat saa asetuksen (EU) N:o 528/2012 55 artiklan 1 kohdan mukaisesti jatkaa yhteensä enintään 550 päivän ajan toimenpiteen soveltamista tehoainetta Bacillus thuringiensis israelensis sisältävän biosidivalmisteen VectoBacWG ja tehoainetta deltametriini (EY-numero 258-256-6, CAS-numero 52918-63-5) sisältävän biosidivalmisteen Aqua-K-Othrine asettamiseksi markkinoille ja käyttämiseksi tartunnanlevittäjähyttysten torjunnassa asetuksen liitteessä V määritellyssä valmisteryhmässä 18 (hyönteis- ja punkkimyrkyt sekä muiden niveljalkaisten torjuntaan käytettävät valmisteet).
   2 artikla
   Edellä 1 artiklassa tarkoitettua toimenpidettä soveltaessaan Alankomaiden on varmistettava, että kyseisiä valmisteita käyttävät ainoastaan sertifioidut toimijat toimivaltaisen viranomaisen valvonnassa.
   3 artikla
   Tämä päätös on osoitettu Alankomaiden kuningaskunnalle.
   
      Tehty Brysselissä 11 päivänä toukokuuta 2016.
      
         
            Komission puolesta
         
         Vytenis ANDRIUKAITIS
         
            Komission jäsen
         
      
   
   
      (1)  EUVL L 167, 27.6.2012, s. 1.